  Виталий Пронин Татарстанысь Агрыз ёросысь Варклед-Бӧдья гуртэ 2012-тӥ арын выль клуб пуктӥзы. Со буш уг сылы: гуртысьтымы нылпиос, кенакъёс яке вуэм артистъёс калыкез ӵем гинэ шулдырто. Агрыз ёросысь Варклед-Бӧдья гуртысь «Инвис» ансамбль Сочиын.Али клубен кивалтэ Наталья Матвеева - кырӟаны но, эктыны но усточи. Солы юрттӥське художественной руководитель Людмила Матвеева, ачиз мылкыд карыса, режиссёр луылэ Александр Тимбеков. Соослэн бурд улазы 2 коллектив: песянайёслэн «Инвис», нылпиослэн «Чингыли», вань на «Шуак шаян шоу» кружоке пыриськисьёс. Ваньзы ӵош люкаськыса Татарстанысь, Удмуртиысь гуртъёсы концертэн потало.«Инвис» ансамбль, 2015-тӥ арын Сочиын ортчем «Народные истоки» калыккуспо конкурсэ пыриськыса, 1-тӥ интые потӥз! Озьы песянайёсыз ӧтчаны кутскизы пӧртэм интыосы. Кылсярысь, вуылӥзы ни Екатеринбурге, Елабугае, Набережные Челные, Иже,  Пермь улосвылэ.- Сочиын ми рос-прос бадӟым сцена вылэ нырысьсэ потӥмы, со дырозь гурт калык азьын гинэ 2-3 пол кырӟамы вал. Шумпотӥськомы  сыӵе вылӥ дунъямзылы. Оглом вераса, милемлы туж кельшиз Сочи, Олимпийской шудонъёс бере учконоез трос луэмын, дендрарие вуылӥм, зарезез адӟим, - шуэ Евдокия Михайлова.- Ми, ваньмызлы паймыса, ветлӥмы, - шуэ «Инвисын» кырӟась Ольга Алексеева. - Сочие мыныку, туж тунсыко вал чакланы инкуазьлэсь ялан воштӥськемзэ. Март толэзе ветлӥм бере, Сочие вуыса, тулыслы туж шумпотӥмы. Кыӵе но будосъёссы, сяськаоссы ӧвӧл отын! Зарезе ноку пыраме ӧй вал на, куазь кезьытгес вал бере, пыдмес коттэмлы но шумпотӥм.- Калык пӧлын висён вунэ, - шуэ Антонина Алексеева. - Тазалык лябгес ке но ини,  концертэн потаны мылкыд вань. Тунсыко адямиосын пумиськиськомы, калык сандыкысьтымы кырӟанъёсты поттӥськомы. Мон егит дыръям но культмассовик вал, соин шумпотӥсько, Наталья Александровна милемыз люказ шуыса.Кемалась ӧвӧл «Инвис» ансамбль бигер драматурглы Тази Гиззатлы сӥзем ёрос премиез утӥз. Кырӟась-эктӥсьёс эшшо но бурдъяськизы. Сомында тунсыко малпанъёссы! Наталья Матвеева шуэ: адямиослэсь дэмланъёссэс кылзыса, клубын ужрадъёс ортчытъясько. Милям калыкмы мыло-кыдо.Люба Михайлова Теги: ёросъёсын иворъёс  